b'\n_START_ARTICLE_\nFajansa\n_START_PARAGRAPH_\nFajansa (iz francoskega fa\xc3\xafence), je vrsta svetle keramike, prevle\xc4\x8dene z belo svin\xc4\x8devo-kositrno glazuro, primerno za poslikavanje, ki so jo francosko govore\xc4\x8di uporabniki sprva povezovali z mestom Faenza pri Raveni v osrednji Italiji, od koder so jo uva\xc5\xbeali._NEWLINE_Izum bele glazure, ki je nastala z dodajanjem kositrovega dioksida v svin\xc4\x8devo glazuro, je pomenil velik napredek v razvoju keramike. Zdi se, da so v Iranu in na Bli\xc5\xbenjem vzhodu tak\xc5\xa1no glazuro poznali \xc5\xbee pred 9. stoletjem n. \xc5\xa1t.. Pe\xc4\x8d, ki je dosegla temperaturo nad 1000 \xc2\xb0C, potrebno za glaziranje, je bila rezultat nekaj tiso\xc4\x8d let izku\xc5\xa1enj pri \xc5\xbeganju keramike._NEWLINE_Izraz fajansa se zdaj uporablja za najrazli\xc4\x8dnej\xc5\xa1o lon\xc4\x8denino iz ve\xc4\x8d delov sveta, vklju\xc4\x8dno s \xc5\xa1tevilnimi vrstami evropskih poslikanih izdelkov, ki so pogosto nadomestilo za dra\xc5\xbeji porcelan._NEWLINE_Kerami\xc4\x8dnih izdelkov s svin\xc4\x8devo glazuro, kakr\xc5\xa1ni so na primer francoski izdelki iz Saint-Porchairea iz 16. stoletja, se ne sme pri\xc5\xa1tevati k fajansi, vendar se med njimi obi\xc4\x8dajno ne dela razlik. Z belo glazuro se lahko glazirajo tudi izdelki iz kamna.\n_START_SECTION_\nStarodavna\xc2\xa0\xc2\xbbfajansa\xc2\xab\n_START_PARAGRAPH_\nIzraz fajansa se je raz\xc5\xa1iril tudi na fino glazirane kerami\xc4\x8dne koralde, figurice in druge manj\xc5\xa1e predmete, ki so jih \xc5\xbee leta 4000 pr. n. \xc5\xa1t. izdelovali v Starem Egiptu in drugod na Bli\xc5\xbenjem vzhodu, dolini Inda in Evropi. Ti izdelki niso prava fajansa, ker niso izdelani iz gline, ampak iz lahko taljive steklene frite, ki so jo uporabljali samostojno ali za glaziranje. Tak\xc5\xa1en je na primer povodni konj ga hrani muzej v Louvru. Starodavno fajanso so odkrili tudi na arheolo\xc5\xa1kem najdi\xc5\xa1\xc4\x8du Knosos na Kreti, kjer je nastala verjetno pod vplivom egip\xc4\x8danske kulture.\n_START_SECTION_\nZahodno Sredozemlje\n_START_PARAGRAPH_\nMavri so tehniko glaziranja keramike prinesli s seboj v Al Andaluz, kjer so jo razvili do popolnosti. Hispansko-mavrsko keramiko iz M\xc3\xa1lage v Andaluziji in kasneje iz Valencije so izva\xc5\xbeali preko Balearskih otokov ali neposredno v druge dele Evrope._NEWLINE_Izraz majolika je popa\xc4\x8dena razli\xc4\x8dica imena otoka Majorka, ki je bil proti koncu srednjega veka vmesna trgovska postaja na poti iz Aragonskega kraljestva v Italijo. Tovrstna hispanska keramika je ve\xc4\x8dinoma mavrska dedi\xc5\xa1\xc4\x8dina._NEWLINE_V Italiji so tak\xc5\xa1no glazirano keramiko proizvajali lokalni proizvajalci. Proizvodnja se je za\xc4\x8dela v 14. stoletju in dosegla vrh v poznem 15. iz zgodnjem 16. stoletju.\n_START_SECTION_\nFrancija in severna Evropa\n_START_PARAGRAPH_\nPrvi severnjaki, ki so za\xc4\x8deli posnemati glazirano lon\xc4\x8denino iz Italije, so bili Nizozemci. Delftska lon\xc4\x8denina je fajansa, ki so jo izdelovali lon\xc4\x8darji v okolici Delfta na Nizozemskem. Zanjo je zna\xc4\x8dilna modra poslikava na beli podlagi, ki se je zgledovala po modro-belem porcelanu, uvo\xc5\xbeenem v zgodnjem 16. stoletju iz Kitajske. Nizozemci so kmalu zatem razvili svoj prepoznaven dek\xc3\xb3r._NEWLINE_V Angliji so enako lon\xc4\x8denino izdelovali v Lambethu, Londonu in drugih sredi\xc5\xa1\xc4\x8dih in zalagali apotekarje s posodami za teko\xc4\x8de in trdne medikamente. Mnogo tovrstnih izdelkov je bilo tudi uvo\xc5\xbeenih iz Flandrije. Okoli leta 1600 se je za\xc4\x8dela proizvajati modro-bela posoda z dekorativno obrobljenim napisom, kaj vsebuje. V drugi polovici 18. stoletja je proizvodnja postopoma usahnila zaradi uvedbe cenej\xc5\xa1e creamware, za katero je glazuro razvil Joshiah Wedgwood okoli leta 1760._NEWLINE_Nizozemski lon\xc4\x8darji so svoje znanje prenesli v severno Nem\xc4\x8dijo. Prvi nem\xc5\xa1ki sredi\xc5\xa1\xc4\x8di fajanse sta bila Hannau (1661) in Heusenstamm (1662), od koder se je proizvodnja kmalu preselila v bli\xc5\xbenji Frankfurt na Majni._NEWLINE_V Franciji so se sredi\xc5\xa1\xc4\x8da proizvodnje fajanse za\xc4\x8dela razvijati v zgodnjem 18. stoletju. Iz Quimperja v Bretaniji, kjer se je proizvodnja za\xc4\x8dela okoli leta 1690 in ima sedaj zanimiv muzej, posve\xc4\x8den fajansi, se je proizvodnja raz\xc5\xa1irila v Rouen, Strasbourg in Lun\xc3\xa9ville._NEWLINE_Francoski izdelki iz fajanse, ki so redko kdaj posebej ozna\xc4\x8deni, so prepoznavni po obliki, zna\xc4\x8dilnostih glazure in slogu poslikave. Fa\xc3\xafence blanche ali bela fajansa je bila kopija bianchi di Faenza, ki je nastala okoli leta 1570 kot reakcija na prekomerno poslikano fajanso. Na njej je prevladovala bela barva, od poslikav pa pogosto samo obrobljen grb. Fa\xc3\xafence parlante ali govore\xc4\x8da fajansa, po kateri je najbolj slovel Nevers, je bila pogosto okra\xc5\xa1ena z izreki, dekorativnimi napisi ali simboli. Izdelki za apotekarje so pogosto imeli, ve\xc4\x8dinoma latinske, napise z njihovo vsebino. V 18. stoletju so postala priljubljena m\xc3\xb3ta bratov\xc5\xa1\xc4\x8din in zdru\xc5\xbeenj, kar je privedlo do fa\xc3\xafence patriotique ali patriotske fajanse, \xc5\xa1e posebej v \xc4\x8dasu francoske revolucije. Iz fa\xc3\xafence parlante se je razvila tudi faience patronymique ali rodbinska fajansa, na kateri so prevladovale slike svetnikov in datumi in se je pogosto poklanjala kot darilo za rojstne dneve in krste._NEWLINE_V poznem 18. stoletju je prefinjeno fajanso izpodrinil cenej\xc5\xa1i porcelan. Ohranile so se samo majhne lon\xc4\x8darske delavnice, ki so oskrbovale lokalne tr\xc5\xbenice z grobimi in enostavnimi izdelki.'